Rezervația de Urși Libearty din Zărnești va găzdui în curând exemplarul cu numărul 102! Acesta este un urs în vârstă de 26 de ani care provine de la Grădina Zoologică Dragoș Vodă, cunoscută sub numele de Rezervația de Zimbri Dragoș Vodă din Neamț.

Potrivit reprezentanţilor Asociaţiei Milioane de Prieteni (AMP), care manageriază rezervaţia de urşi din Zărneşti, transferul va avea loc joi dimineaţa. Ursul va fi preluat de la Neamț, va fi sterilizat și microcipat și va fi transportat în Sanctuarul Libearty.

„Cazul ursului de la Dragoș Vodă este de ani de zile în atenția AMP și s-au făcut nenumărate reclamații și sesizări privind situația lui către autoritățile centrale. De asemenea, zeci de reclamații de la vizitatorii care au trecut pragul Grădinii Zoologice de la Neamț au sosit la noi, reclamații care s-au mărit ca și număr în fiecare an și pe care AMP le-a transmis mai departe, către autoritățile centrale”, a precizat Paula Ciotloş, vicepreşedintele AMP.

Grădina Zoologică Dragoș Vodă este în proprietatea Regiei Naționale a Pădurilor – Romsilva, prin Direcția Silvică Neamț. Conducerea Direcției Silvice Neamț a decis predarea lui sub forma unei „donații în valoare de 1.000 de lei” (valoarea de inventar a animalului) către AMP.

Distribuie articolul: Facebook

Twitter

Email

Listare

